მარიამ მირზახანი
მარიამ მირზახანი (სპარს. مریم میرزاخانی;; დ. 3 მაისი, 1977 — გ. 14 ივლისი, 2017) — ირანელი მათემატიკოსი. სტენფორდის უნივერსიტეტის მათემატიკის სრული პროფესორი. მუშაობდა ლობაჩევსკისა და სიმპლექტიკური გეომეტრიის, ერგოდიკული და ტაიხმიულერის თეორიის საკითხებზე. 1999 წელს თეირანში დაამთავრა შარიფის ტექნოლოგიური უნივერსიტეტი. 1994-1995 წლებში საერთაშორისო მათემატიკურ ოლიმპიადაზე მოიპოვა ოქროს მედლები. 1999 წლიდან აშშ-ში ცხოვრობდა. 2004 წელს ჰარვარდის უნივერსიტეტში მიენიჭა დოქტორის ხარისხი. 2014 წელს მიენიჭა ფილდზის მედალი, რითაც გახდა პირველი ქალი, რომელსაც აღნიშნული მედალი გადაეცა. ჯილდო მათემატიკის სფეროში შეტანილი განსაკუთრებული აღმოჩენისათვის მიიღო, კონკრეტულად კი რიმანის ზედაპირის მოდულარული სივრცეების დინამიკასა და გეომეტრიაში შეტანილი წვლილისთვის. 2013 წელს დაუსვეს მკერდის კიბოს დიაგნოზი. ოთხი წლის შემდეგ, იგი გავრცელდა ძვლის ტვინზეც. მარიამ მირზახანი გარდაიცვალა მკერდის კიბოთი 2017 წლის 14 ივლისს, 40 წლის ასაკში.